CELEX: 32019D2207
Language: et
Date: 2019-12-05 00:00:00
Title: Nõukogu otsus (EL) 2019/2207, 5. detsember 2019, seisukoha kohta, mis võetakse Euroopa Liidu nimel piiriülese õhusaaste kauglevi konventsiooni täitevorgani 39. istungil seoses teatavate muudatustega protokollis hapestumise, eutrofeerumise ja troposfääriosooni vähendamise kohta

23.12.2019   
               
               
                  ET
               
               
                  Euroopa Liidu Teataja
               
               
                  L 332/17
               
            
         NÕUKOGU OTSUS (EL) 2019/2207,
         5. detsember 2019,
         seisukoha kohta, mis võetakse Euroopa Liidu nimel piiriülese õhusaaste kauglevi konventsiooni täitevorgani 39. istungil seoses teatavate muudatustega protokollis hapestumise, eutrofeerumise ja troposfääriosooni vähendamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 191 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     1979. aasta piiriülese õhusaaste kauglevi konventsioonil (edaspidi „konventsioon“) on protokoll hapestumise, eutrofeerumise ja troposfääriosooni vähendamise kohta (edaspidi „protokoll“), mis võeti vastu 1999. aastal.
                  
               
                     (2)
                  
                  
                     Vastavalt protokolli artiklile 13a võivad konventsiooni täitevorgani (edaspidi „täitevorgan“) istungil osalevad lepinguosalised võtta vastu protokolli ja selle lisade muudatusi.
                  
               
                     (3)
                  
                  
                     Protokolli muudeti 2012. aastal, kui täitevorgani 30. istungil osalevad lepinguosalised võtsid vastu otsused 2012/1 ja 2012/2. Otsuses 2012/1 sätestatud muudatused jõustusid ja muutusid kehtivaks protokollis ette nähtud kiirendatud menetluse kohaselt. Otsuses 2012/2 sätestatud muudatus vajas protokolli osaliste heakskiitmist ja liit kiitis selle heaks nõukogu otsusega (EL) 2017/1757 (1). Nimetatud muudatus jõustus 7. oktoobril 2019.
                  
               
                     (4)
                  
                  
                     9.–13. detsembril 2019 toimuval 39. istungil kavatseb täitevorgan teha Ameerika Ühendriikide ettepaneku kohaselt otsuse protokolli artikli 3a ja protokolli VII lisa muudatuste vastuvõtmise kohta, et hõlbustada ELi mittekuuluvatel lepinguosalistel protokolli ratifitseerimist.
                  
               
                     (5)
                  
                  
                     On asjakohane määrata kindlaks täitevorganis liidu nimel võetav seisukoht, sest muudetava protokolli teema ja sisu kuulub liidu õigustiku ning eelkõige Euroopa Parlamendi ja nõukogu direktiivi (EL) 2016/2284 (2) kohaldamisalasse,
                  
               
                     (6)
                  
                  
                     Liidu seisukoht täitevorgani 39. istungil peaks olema protokolli VII lisa muutmise ettepanekut toetada.
                  
               
                     (7)
                  
                  
                     Kui 39. istungil osalevad Ida-Euroopa, Kaukaasia ja Kesk-Aasia riikidest lepinguosalised teatavad, et protokolli artikli 3a muutmise ettepanek on kasulik, peaks liidu seisukoht täitevorgani 39. istungil olema seda ettepanekut toetada. Kui need lepinguosalised ei teata, et protokolli artikli 3a muutmise ettepanek on kasulik, peaks liidu seisukoht olema paluda Ameerika Ühendriikidel oma ettepanek tagasi võtta, ning kui Ameerika Ühendriigid seda tagasi ei võta, peaks liidul olema võimalik ettepaneku vastu olla,
                  
               ON VASTU VÕTNUD KÄESOLEVA OTSUSE:
         
            Artikkel 1
            Piiriülese õhusaaste kauglevi konventsiooni täitevorgani 39. istungil (edaspidi „täitevorgani 39. istung“) liidu nimel võetav seisukoht on järgmine:
            
                        a)
                     
                     
                        toetada Ameerika Ühendriikide esitatud ettepanekut muuta protokolli VII lisa, et pikendada paindlikku ajakava 2019. aastast 2024. aastani;
                     
                  
                        b)
                     
                     
                        kui täitevorgani 39. istungil osalevad Ida-Euroopa, Kaukaasia ja Kesk-Aasia riikidest lepinguosalised teatavad, et ettepanek muuta protokolli artiklit 3a paindlike ajakavade pikendamiseks 2019. aastast 2024. aastani ja 2022. aastast 2030. aastani on kasulik, siis toetada Ameerika Ühendriikide esitatud ettepanekut muuta protokolli artiklit 3a;
                     
                  
                        c)
                     
                     
                        kui käesoleva artikli punktis b esitatud tingimus ei ole täidetud, siis paluda Ameerika Ühendriikidel protokolli artikli 3a muutmise ettepanek tagasi võtta;
                     
                  
                        d)
                     
                     
                        kui Ameerika Ühendriigid ei võta protokolli artikli 3a muutmise ettepanekut käesoleva artikli punktis c esitatud palve järel tagasi, siis võib liit olla ettepaneku vastu.
                     
                  
         
            Artikkel 2
            Olenevalt täitevorgani 39. istungi arengust võivad liidu esindajad liikmesriikidega kohapeal koordinatsioonikohtumistel konsulteerides kokku leppida artiklis 1 esitatud seisukoha täpsustamises ilma nõukogu täiendava otsuseta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 5. detsember 2019
            
               
                  Nõukogu nimel
               
               
                  eesistuja
               
               M. LINTILÄ
            
         
         
            (1)  Nõukogu 17. juuli 2017. aasta otsus (EL) 2017/1757, mis käsitleb 1979. aasta piiriülese õhusaaste kauglevi konventsiooni 1999. aasta protokolli (hapestumise, eutrofeerumise ja troposfääriosooni vähendamise kohta) muutmise Euroopa Liidu nimel heakskiitmist (ELT L 248, 27.9.2017, lk 3).
         
            (2)  Euroopa Parlamendi ja nõukogu 14. detsembri 2016. aasta direktiiv (EL) 2016/2284, mis käsitleb teatavate õhusaasteainete riiklike heitkoguste vähendamist, millega muudetakse direktiivi 2003/35/EÜ ning tunnistatakse kehtetuks direktiiv 2001/81/EÜ (ELT L 344, 17.12.2016, lk 1).